Nóg ’n voorval van aappokke in Wes-Kaap bevestigDr. Joe Phaahla, minister van gesondheid. (Foto: Facebook) Die minister van gesondheid, dr. Joe Phaahla, het ’n beroep op Suid-Afrikaners gedoen om waaksaam te wees nadat ’n tweede voorval aappokke in die Wes-Kaap bevestig is. Maroela Media het vroeër berig dat die eerste geval verlede week in Johannesburg aangemeld is. In die jongste geval het ’n 32-jarige man van Kaapstad dié siekte opgedoen. Hy het geen reisgeskiedenis nie wat beteken dat die siekte dalk plaaslik oorgedra is. “Hoewel aappokke minder aansteeklik en ernstig as pokkies is, blyk dit dat gevalle aan die toeneem is. “Daarom moedig minister Phaahla die publiek aan om goeie higiëne toe te pas en ander voorsorgmaatreëls te neem wat effektief teen Covid-19 en ander aansteeklike siektes was,” het die gesondheidsdepartement Dinsdag in ŉ verklaring gesê. Die bron en skakel tussen die bevestigde gevalle word tans nog ondersoek. Die departement sê hy werk intussen saam met die Nasionale Instituut vir Oordraagbare Siektes (Nios) om die risiko van plaaslike oordrag te evalueer, in samewerking met Wêreldgesondheidsorganisasie (WGO) en in ooreenstemming met internasionale gesondheidsregulasies. Die siekte versprei slegs deur direkte kontak. Dus kan ’n persoon dit nie opdoen deur bloot in dieselfde kamer as die besmette persoon te wees nie. Tot dusver is die virus meestal by mans aangetref. Aappokke is ’n seldsame virusinfeksie wat gewoonlik met ligte simptome verbind word en die meeste mense herstel binne ’n paar weke. Die sterftesyfer van hierdie virus is sowat 1%. Europa was tot dusver die episentrum van dié uitbreking.